CELEX: 52016PC0086
Language: mt
Date: 2016-02-23
Title: Proposta għal DEĊIŻJONI TAL-KUNSILL dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda

IL-KUMMISSJONI EWROPEA
            Brussell, 23.2.2016
            COM(2016) 86 final
            2016/0052(NLE)
            Proposta għal
            DEĊIŻJONI TAL-KUNSILL
            dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda
            
               
         
         
            
               MEMORANDUM TA’ SPJEGAZZJONI
            
            
            
               Il-Ftehim dwar iż-Żona Ekonomika Ewropea (minn hawn’il quddiem imsejjaħ “il-Ftehim”) jippermetti n-Norveġja, l-Iżlanda u l-Liechtenstein (“l-Istati tal-EFTA taż-ŻEE”) biex jipparteċipaw bis-sħiħ fis-suq uniku. Flimkien ma’ dan, mid-dħul fis-seħħ tal-Ftehim fl-1994, dawn it-tliet pajjiżi wkoll ikkontribwew biex itaffu d-disparitajiet ekonomiċi u soċjali fiż-ŻEE fuq il-bażi tal-Artikolu 115 tal-Ftehim. Barra minn hekk, in-Norveġja kkontribwiet permezz ta’ Mekkaniżmu Finanzjarju Norveġiż separat. Il-mekkaniżmi finanzjarji l-aktar riċenti skadew fit-30 ta’ April 2014.
            
            
               Minħabba l-ħtieġa kontinwa biex jittaffew id-disparitajiet ekonomiċi u soċjali fi ħdan iż-Żona Ekonomika Ewropea, fis-7 ta’ Ottubru 2013 il-Kunsill awtorizza lill-Kummissjoni biex tiftaħ negozjati mal-Iżlanda, il-Liechtenstein u n-Norveġja dwar Ftehim dwar il-kontribuzzjonijiet finanzjarji futuri li għandhom isiru mill-Istati tal-EFTA taż-ŻEE lejn it-titjib tal-koeżjoni ekonomika u soċjali fiż-Żona Ekonomika Ewropea
                  1
               . In-negozjati formali bdew f’Jannar 2014. B’mod parallel, iżda indipendentement min-negozjati dwar il-mekkaniżmu finanzjarju, infetħet reviżjoni tal-protokolli tal-kummerċ tal-ħut bejn l-UE u n-Norveġja, u l-UE u l-Iżlanda fuq il-bażi tal-klawsola ta’ reviżjoni tal-protokolli addizzjonali għall-Ftehimiet ta’ Kummerċ Ħieles man-Norveġja u l-Iżlanda
                  2
               . 
            
            
               In-negozjati ġew konklużi fuq livell tan-negozjaturi bl-inizjalazzjoni fis-17 ta' Lulju 2015 ta':
            
            
               il-Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar il-Mekkaniżmu Finanzjarju taż-ŻEE 2014-2021;
            
            
               il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021;
            
            
               il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja; kif ukoll
            
            
               il-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda.
            
            
               Il-proposta mehmuża tikkonċerna l-konklużjoni tal-Ftehim dwar il-Mekkaniżmu Finanzjarju taż-ŻEE, il-Ftehim tan-Norveġja, il-Protokoll tan-Norveġja u l-Protokoll tal-Iżlanda.
            
            
               Il-Ftehim dwar il-Mekkaniżmu Finanzjarju taż-ŻEE u n-Norveġja flimkien se jipprovdu kontribuzzjoni finanzjarja lill-Istati taż-ŻEE tal-EFTA għall-koeżjoni ekonomika u soċjali fiż-ŻEE ta’ EUR 2,8 biljun għall-perjodu 2014-2021. Huma se jallokaw ukoll ċertu ammont ta’ riżorsi finanzjarji biex jindirizzaw il-qgħad fost iż-żgħażagħ. Dan ir-riżultat jirrifletti d-direttivi ta’ negozjar maqbula mill-Kunsill, li jirreferu għal a) "żieda ġenerali" fil-kontribuzzjoni finanzjarja (iż-żieda globali hija ta’ 11,3 % meta mqabbel mal-perjodu 2009-2014); b) il-possibilità ta’ allokazzjoni ġdida biex jiġu indirizzati l-effetti tal-qgħad fost iż-żgħażagħ; c) l-applikazzjoni tal-pjan ta' distribuzzjoni tal-Fond ta’ Koeżjoni; d) l-allinjament ta’ perjodu finanzjarju ġdid maż-żmien tal-istrument tal-politika ta’ Koeżjoni tal-UE (2014-2020); e) numru mnaqqas ta’ prijoritajiet meta mqabbel mal-perjodu finanzjarju preċedenti; u f) implimentazzjoni effiċjenti tad-dispożizzjonijiet.
            
            
               Ir-reviżjoni tal-protokolli tal-kummerċ tal-ħut bejn l-UE u n-Norveġja u l-UE u l-Iżlanda wasslu għal konċessjonijiet ġodda li ngħataw liż-żewġ pajjiżi għall-perjodu 2014-2021. Dawn il-konċessjonijiet jikkostitwixxu essenzjalment tiġdid tal-konċessjonijiet li kienu fis-seħħ għall-perjodu 2009-2014 permezz ta': a) għall-Iżlanda, żieda modesta f’żewġ kwoti tariffarji; u b) għan-Norveġja, żieda modesta fil-konċessjonijiet għal xi linji tariffarji u tiġdid ta’ konċessjonijiet preċedenti għal linji oħra tat-tariffi. In-Norveġja ser iġġedded l-arranġament għat-tranżitu tal-ħut għal perjodu ta’ seba’ snin, li jibda mid-data meta l-konċessjonijiet il-ġodda daħlu f’applikazzjoni proviżorja.
            
            
               Il-Ftehimiet u l-Protokolli għandhom ikunu applikati provviżorjament mid-dati stipulati fl-Artikoli tagħhom, sakemm jintemmu l-proċeduri rilevanti tagħhom ta’ ratifika jew ta’ konklużjoni u sakemm jidħlu fis-seħħ.
            
            
               Il-Kummissjoni qieset ir-riżultati tan-negozjati bħala sodisfaċenti u qed tipproponi li l-Kunsill jadotta d-Deċiżjoni mehmuża dwar il-konklużjoni ta’ Ftehim dwar il-Mekkaniżmu Finanzjarju taż-ŻEE, il-Ftehim tan-Norveġja, il-Protokoll tan-Norveġja u l-Protokoll tal-Iżlanda wara li jkun kiseb il-kunsens tal-Parlament Ewropew.
            
            
               2016/0052 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda
            
            
               IL-KUNSILL TAL-UNJONI EWROPEA,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea u b'mod partikolari l-Artikoli 175, it-tielet sottoparagrafu, u 207, flimkien mal-Artikolu 218(6)(a), tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Wara li kkunsidra l-kunsens tal-Parlament Ewropew,
            
            
            
               Billi:
            
            
               (1)Għad hemm il-bżonn li jittaffew id-differenzi ekonomiċi u soċjali fi ħdan iż-Żona Ekonomika Ewropea, u għalhekk mekkaniżmu ġdid għall-kontribuzzjonijiet finanzjarji tal-Istati tal-EFTA taż-ŻEE u mekkaniżmu finanzjarju Norveġiż ġdid għandhom ikunu stabbiliti.
            
            
               (2)Fis-7 ta’ Ottubru 2013, il-Kunsill awtorizza lill-Kummissjoni biex tiftaħ negozjati mar-Repubblika tal-Iżlanda, il-Prinċipat tal-Liechtenstein u r-Renju tan-Norveġja dwar ftehim dwar il-kontribuzzjonijiet finanzjarji futuri tal-Istati tal-EFTA taż-ŻEE għall-koeżjoni ekonomika u soċjali fiż-Żona Ekonomika Ewropea.
            
            
               (3)Il-Mekkaniżmu Finanzjarju taż-ŻEE (2014-2021) u l-Għotjiet tan-Norveġja (2014-2021) se jikkontribwixxu biex jintlaħqu l-għanijiet ġenerali tal-Istrateġija Ewropa 2020 għal tkabbir intelliġenti, sostenibbli u inklużiv. 
            
            
               (4)Il-Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda ġew iffirmati fi Brussell fi (....). Dawn il-Ftehimiet u Protokolli għandhom jiġu approvati f’isem l-Unjoni Ewropea.
            
            
               ADDOTTA DIN ID-DEĊIŻJONI:
            
            
               Artikolu 1
            
            
               Il-Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda huwa b'dan approvat f'isem l-Unjoni Ewropea
            
            
               It-testi tal-Ftehimiet u tal-Protokolli huma mehmuża ma’ din id-Deċiżjoni.
            
            
               Artikolu 2
            
            
               Il-President tal-Kunsill jaħtar il-persuna bis-setgħa li tiddepożita l-istrumenti ta' approvazzjoni f'isem l-Unjoni Ewropea kif previst fl-Artikolu 3 tal-Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, l-Artikolu 11 tal-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, l-Artikolu 5 tal-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Artikolu 4 tal-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda sabiex jiġi espress il-kunsens tal-Unjoni Ewropea li tintrabat bil-Ftehimiet u Protokolli.
            
            
               Artikolu 3
            
            
               Din id-Deċiżjoni għandha tidħol fis-seħħ fi … 
                  3
               
            
            
            
               Magħmul fi Brussell,
            
            
               
                     Għall-Kunsill
               
            
         
         
            
               
                     Il-President
               
            
         
         
            
                  
                     (1)
                  Dokument 12239/13 ADD 1 tal-Kunsill.
               
               
                  
                     (2)
                  ĠU L 291, 09.11.2010, p. 14 u 18.
               
               
                  
                     (3)
                  Id-data tad-dħul fis-seħħ tal-Ftehim ser tiġi pubblikata f' Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 23.2.2016
            COM(2016) 86 final
            ANNESS
            għall-
            proposta għal Deċiżjoni tal-Kunsill
            dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda
            
               
         
         
            
               FTEHIM 
                  bejn l-Unjoni Ewropea, l-Iżlanda,
                  il-Prinċipalità tal-Liechtenstein u r-Renju tan-Norveġja
                  dwar Mekkaniżmu Finanzjarju taż-ŻEE 2014-2021
            
            
               
            
               L-UNJONI EWROPEA,
            
            
            
               L-IŻLANDA, 
            
            
            
               IL-PRINĊIPALITÀ TAL-LIECHTENSTEIN,
            
            
            
               IR-RENJU TAN-NORVEĠJA,
            
            
            
            
               BILLI l-Partijiet għal dan il-Ftehim dwar iż-Żona Ekonomika Ewropea ("il-Ftehim taż-ŻEE") qablu dwar il-bżonn li jitnaqqsu d-differenzi ekonomiċi u soċjali bejn ir-reġjuni tagħhom bil-għan li jippromwovu it-tisħiħ kontinwu u bilanċjat tar-relazzjonijiet kummerċjali u ekonomiċi bejniethom,
            
            
            
               BILLI, sabiex jikkontribwixxu għal dak il-għan, l-Istati tal-EFTA stabilixxew Mekkaniżmu Finanzjarju fil-kuntest taż-Żona Ekonomika Ewropea,
            
            
            
               BILLI d-dispożizzjonijiet li jiggvernaw il-Mekkaniżmu Finanzjarju taż-ŻEE għall-perjodu 2004-2009 ġew stabbiliti fil-Protokoll 38a u l-Addendum għall-Protokoll 38a għall-Ftehim taż-ŻEE,
            
            
            
               BILLI d-dispożizzjonijiet li jiggvernaw il-Mekkaniżmu Finanzjarju taż-ŻEE għall-perjodu 2009-2014 ġew stabbiliti fil-Protokoll 38b u l-Addendum għall-Protokoll 38b għall-Ftehim taż-ŻEE,
            
            
         
         
            
               BILLI l-bżonn li jitnaqqsu d-differenzi ekonomiċi u soċjali fi ħdan iż-Żona Ekonomika Ewropea għadu hemm, u għalhekk għandhu jiġi stabbilit mekkaniżmu ġdid għall-kontribuzzjonijiet finanzjarji tal-Istati tal-EFTA taż-ŻEE għall-perjodu 2014-2021,
            
            
            
               IDDEĊIDEW LI JIKKONKLUDU L-FTEHIM LI ĠEJ:
            
            
            
               ARTIKOLU 1
            
            
            
               It-test tal-Protokoll 117 tal-Ftehim taż-ŻEE għandu jinbidel b'dan li ġej:
            
            
               “Dispożizzjonijiet li jirregolaw il-Mekkaniżmi Finanzjarji huma stipulati fil-Protokoll 38, il-Protokoll 38a, l-Addendum għall-Protokoll 38a, il-Protokoll 38b, l-Addendum għall-Protokoll 38b u l-Protokoll 38c.”.
            
            
            
               ARTIKOLU 2
            
            
            
               Protokoll ġdid 38c ser jiddaħħal wara l-Protokoll 38b għall-Ftehim taż-ŻEE. It-test tal-Protokoll 38c huwa previst fl-Anness għal dan il-Ftehim. 
            
            
            
               ARTIKOLU 3
            
            
            
               Dan il-Ftehim għandu jiġi ratifikat jew approvat mill-Partijiet bi qbil mal-proċeduri rispettivi tagħhom. L-istrumenti ta’ ratifika jew approvazzjoni għandhom jiġu depożitati mas-Segretarjat Ġenerali tal-Kunsill tal-Unjoni Ewropea. 
            
            
            
               Huwa għandu jidħol fis-seħħ fl-ewwel jum tat-tieni xahar wara li jkun depożitat l-aħħar strumenti ta' ratifika jew ta' approvazzjoni. 
            
            
            
               Sa meta jitlestew il-proċeduri msemmija fil-paragrafi 1 u 2, dan il-Ftehim għandu jiġi applikat fuq bażi provviżorja mill-ewwel jum tal-ewwel xahar wara li tkun ġiet depożitata l-aħħar ratifika għal dan il-għan.
            
         
         
            
            
               ARTIKOLU 4
            
            
            
               Dan il-Ftehim, imħejji f’eżemplari oriġinali wieħed bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol, Żvediż, Islandiż u Norveġiż, bit-test f’kull wieħed minn dawn l-ilsna ugwalment awtentiku, għandu jiġi ddepożitat mas-Segretarjat Ġenerali tal-Kunsill tal-Unjoni Ewropea, li ser jibgħat kopja ċertifikata lil kull waħda mill-Partijiet għal dan il-Ftehim.
            
            
               Magħmul fi Brussell, dan il-jum ...ta' 
            
            
            
               Għall-Unjoni Ewropea
            
            
            
               Għall-Iżlanda
            
            
            
               Għall-Prinċipalità tal-Liechtenstein
            
            
            
               Għar-Renju tan-Norveġja
            
            
               ANNESS
            
            
                  PROTOKOLL 38C
            
            
               dwar il-Mekkaniżmu Finanzjarju taż-ŻEE (2014-2021)
            
            
            
               Artikolu 1
            
            
               1. L-Iżlanda, il-Liechtenstein u n-Norveġja (“l-Istati tal-EFTA”) għandhom jikkontribwixxu għat-tnaqqis tad-differenzi ekonomiċi u soċjali fiż-Żona Ekonomika Ewropea u għat-tisħiħ tar-relazzjonijiet tagħhom mal-Pajjiżi Benefiċjarji, permezz tal-kontribuzzjonijiet finanzjarji fis-setturi ta' prijorità elenkati fl-Artikolu 3. 
            
            
         
         
            
               2. Il-programmi kollha u l-attivitajiet iffinanzjati permezz tal-Mekkaniżmu Finanzjarju taż-ŻEE 2014-2021 għandhom ikunu bbażati fuq valuri komuni ta’ rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jagħmlu parti minn minoranzi.
            
            
            
               Artikolu 2
            
            
               1. L-ammont totali tal-kontribuzzjoni finanzjarja prevista fl-Artiklu 1 għandha tkun ta’ EUR 1548.1 miljun, li għandhom ikunu disponibbli biex jiġu kommessi f’porzjonijiet annwali ta’ EUR 221.16 miljun matul il-perjodu ta’ bejn l-1 ta’ Mejju 2014 u t-30 ta' April 2021, inklużi. 
            
            
            
               2. L-ammont totali għandu jikkonsisti minn allokazzjonijiet speċifiċi għall-pajjiż kif speċifikat fl-Artikolu 6 u fond globali għal kooperazzjoni reġjonali kif speċifikat fl-Artikolu 7.
            
            
            
               Artikolu 3
            
            
               1. 
                     L-allokazzjonijiet speċifiċi għall-pajjiż għandhom isiru disponibbli għas-setturi ta' prijorità li ġejjin:
            
            
            
               (a)Innovazzjoni, riċerka, edukazzjoni u kompetittività;
            
            
            
               (b)
                     Inklużjoni soċjali, impjieg taż-żgħażagħ u tnaqqis tal-faqar;
            
            
            
               (c)
                     Ambjent, enerġija, tibdil fil-klima u ekonomija b’użu baxx tal-karbonju;
            
            
            
               (d)
                     Kultura, soċjetà ċivili, governanza tajba, drittijiet u libertajiet fundamentali;
            
            
            
               (e)
                     Ġustizzja u affarijiet interni.
            
            
         
         
            
               L-oqsma tal-programm fi ħdan is-setturi prijoritarji li jiddefinixxu l-objettivi u l-oqsma ta’ appoġġ huma stabbiliti fl-Anness ta’ dan il-Protokoll. 
            
            
            
               2.
                     a) Is-setturi ta' prijorità għandhom, skont il-proċedura msemmija fl-Artikolu 10 paragrafu 3, jintgħażlu, jiġu konċentrati u adattati, skont il-bżonnijiet differenti f'kull Stat Benefiċjarju, fejn jittieħed kont tad-daqs u l-ammont tal-kontribuzzjoni. 
            
            
            
               b) Għaxra fil-mija tal-allokazzjonijiet speċifi għall-pajjiż għandu jitwarrab għal fond għas-soċjetà ċivili, li għandu jsir disponibbli skont il-kriterji ta' distribuzzjoni msemmija fl-Artikolu 6.
            
            
            
               Artikolu 4
            
            
               1.
                     Sabiex tinkiseb konċentrazzjoni fuq setturi ta’ prijorità u biex tiġi żgurata implimentazzjoni effiċjenti, f’konformità mal-objettivi ġenerali msemmija fl-Artikolu 1, u filwaqt li titqies l-Istrateġija Ewropa 2020 għal tkabbir intelliġenti, sostenibbli u inklużiv, inkluż enfasi fuq l-impjiegi, prijoritajiet nazzjonali, rakkomandazzjonijiet speċifiċi għal kull pajjiż u Ftehimiet ta’ Sħubija fil-qafas tal-politika ta’ koeżjoni tal-UE konklużi mal-Kummissjoni Ewropea, l-Istati tal-EFTA għandhom jikkonkludu ma’ kull Stat Benefiċjarju, Memorandum ta’ Ftehim skont l-Artikolu 10, il-paragrafu 3. 
            
            
            
               2.
                     Konsultazzjonijiet mal-Kummissjoni Ewropea għandhom isiru fuq livell strateġiku u għandhom jinżammu matul in-negozjati tal-Memoranda ta’ Ftehim kif definit fl-Artikolu 10 paragrafu 3, bil-ħsieb li tiġi promossa l-komplementarjetà u sinerġiji mal-politika ta’ koeżjoni tal-UE, kif ukoll jesploraw opportunitajiet għall-applikazzjoni ta’ strumenti finanzjarji biex jiżdied l-impatt tal-kontribuzzjonijiet finanzjarji.
            
            
            
               Artikolu 5
            
            
               1.
                     Il-kontribut tal-EFTA għandu, fir-rigward ta’ dawk il-programmi taħt l-allokazzjonijiet speċifiċi għall-pajjiż li għalihom l-Istati Benefiċjarji għandhom ikollhom ir-responsabbiltà tal-implimentazzjoni, ma jaqbiżx il-85 fil-mija tal-ispiża tal-programm, sakemm ma jiġix deċiż mod ieħor mill-Istati tal-EFTA.
            
            
            
               2.
                     Ir-regoli applikabbli dwar l-għajnuna mill-Istat ser ikunu rrispettati.
            
            
                  
            
            
               3.
                     Ir-responsabbiltà tal-Istati tal-EFTA għall-proġetti hija limitata li tipprovdi l-fondi skont il-pjan maqbul.  Ma hi ser tkun assunta l-ebda responsabbiltà lejn partijiet terzi.
            
            
            
               Artikolu 6
            
            
               L-allokazzjonijiet speċifiċi għall-pajjiż għandhom isiru disponibbli lill-Istati Benefiċjarji li ġejjin: il-Bulgarija, il-Kroazja, ir-Repubblika Ċeka, l-Estonja, il-Greċja, Ċipru, il-Latvja, il-Litwanja, l-Ungerija, Malta, il-Polonja, il-Portugall, ir-Rumanija, is-Slovenja u s-Slovakkja skont id-distribuzzjoni segwenti:
            
         
         
            
            
                     
                        Stat Benefiċjarju
                     
                     
                  
                  
                     
                        Fondi (miljuni EUR)
                     
                  
               
                     
                        Il-Bulgarija
                     
                  
                  
                     
                        115.0
                     
                  
               
                     
                        Il-Kroazja
                     
                  
                  
                     
                        56.8
                     
                  
               
                     
                        Ċipru
                     
                  
                  
                     
                        6.4
                     
                  
               
                     
                        Ir-Repubblika Ċeka
                     
                  
                  
                     
                        95.5
                     
                  
               
                     
                        L-Estonja
                     
                  
                  
                     
                        32.3
                     
                  
               
                     
                        Il-Greċja
                     
                  
                  
                     
                        116.7
                     
                  
               
                     
                        L-Ungerija
                     
                  
                  
                     
                        108.9
                     
                  
               
                     
                        Il-Latvja
                     
                  
                  
                     
                        50.2
                     
                  
               
                     
                        Il-Litwanja
                     
                  
                  
                     
                        56.2
                     
                  
               
                     
                        Malta
                     
                  
                  
                     
                        4.4
                     
                  
               
                     
                        Il-Polonja
                     
                  
                  
                     
                        397.8
                     
                  
               
                     
                        Il-Portugall
                     
                  
                  
                     
                        102.7
                     
                  
               
                     
                        Ir-Rumanija
                     
                  
                  
                     
                        275.2
                     
                  
               
                     
                        Is-Slovakkja
                     
                  
                  
                     
                        54.9
                     
                  
               
                     
                        Is-Slovenja
                     
                  
                  
                     
                        19.9
                     
                  
               
            
               Artikolu 7
            
            
               1. 
                     Il-fond globali għal koperazzjoni reġjonali għandu jkun disponibbli għal ammont ta’ EUR 55.25 miljun. Dan għandu jikkontribwixxi biex jintlaħqu l-objettivi tal-Mekkaniżmu Finanzjarju taż-ŻEE kif definit fl-Artikolu 1. 
            
            
            
               2.
                     70 % tal-fond għandu jkun disponibbli għall-promozzjoni tal-impjiegi għaż-żgħażagħ sostenibbli u ta’ kwalità, b’enfasi partikolari fuq l-oqsma li ġejjin:  
            
            
            
               (a) 
                     Programmi ta’ mobilità ta’ xogħol u ta’ taħriġ għaż-żgħażagħ, li jiffokaw speċifikament fuq dawk li mhumiex f’impjieg, edukazzjoni jew taħriġ;
            
            
            
               (b)Programmi ta' tagħlim doppju, apprendistat, inklużjoni taż-żgħażagħ
            
            
            
               (c)Il-kondiviżjoni tal-għarfien, l-iskambju tal-aħjar prattiki u t-tagħlim reċiproku bejn l-organizzazzjonijiet/istituzzjonijiet li jipprovdu servizzi favur l-impjieg taż-żgħażagħ.
            
            
            
               Din il-parti tal-fond għandha tkun disponibbli għal proġetti li jinvolvu Stati Benefiċjarji u Stati Membri oħra tal-UE b’rata ta’ qgħad fost iż-żgħażagħ ogħla minn 25 % (Sena ta’ referenza tal-Eurostat 2013), u għandha tinvolvi mill-inqas żewġ pajjiżi, li fosthom mill-anqas wieħed irid ikun Stat benefiċjarju. L-Istati tal-EFTA jistgħu jipparteċipaw bħala msieħba.
            
            
            
               3. 
                     30 % tal-fond għandhom ikunu disponibbli għal kooperazzjoni reġjonali f’setturi ta’ prijorità elenkati fl-Artikolu 3, b’mod partikolari l-iskambju ta’ għarfien, skambju politiku tal-aħjar prattiki u l-bini ta’ istituzzjonijiet.
            
            
            
               Din il-parti tal-fond għandha tkun disponibbli għal proġetti li jinvolvu Stati Benefiċjarji u pajjiżi terzi ġirien. Il-proġetti għandhom jinvolvu mill-inqas tliet pajjiżi, inklużi mill-inqas żewġ Stati benefiċjarji. L-Istati tal-EFTA jistgħu jipparteċipaw bħala msieħba.
            
            
         
         
            
               Artikolu 8
            
            
               Reviżjoni ta’ nofs it-terminu għandha titwettaq mill-Istati tal-EFTA sal-2020 bil-għan li jitqassmu mill-ġdid fondi mhux impenjati disponibbli fi ħdan l-allokazzjonijiet lill-Istati Benefiċjarji individwali kkonċernati.  
            
            
            
               Artikolu 9
            
            
               1.
                     Il-kontribuzzjoni finanzjarja li hemm provvediment għaliha f'dan il-protokoll għandha tkun ikkordinata mill-qrib flimkien mal-kontribuzzjoni bilaterali min-Norveġja li hemm provvediment għaliha fil-Mekkaniżmu Finanzjarju Norveġiż.
            
            
            
               2.
                     B'mod partikolari, l-Istati tal-EFTA għandhom jiżguraw li l-proċeduri ta' applikazzjoni u l-modalitajiet ta' implimentazzjoni jkunu essenzjalment l-istess għaż-żewġ mekkaniżmi finanzjarji msemmija fil-paragrafu preċedenti.
            
            
            
               3.
                     Kwalunkwe bidliet relevanti fil-politika ta' koeżjoni tal-Unjoni Ewropea għandhom ikunu kkunsidrati, kif xieraq.
            
            
            
               Artikolu 10
            
            
               Dan li ġej japplika għall-implimentazzjoni tal-Mekkaniżmu Finanzarju taż-ŻEE:
            
            
            
               1. 
                     L-ogħla grad ta' trasparenza, responsabbilità u kosteffiċjenza għandu jkun applikat fil-fażijiet kollha ta' implimentazzjoni, flimkien mal-prinċipji ta' governanza tajba, sħubija u governanza f'diversi livelli, żvilupp sostenibbli u ugwaljanza u nuqqas ta' diskriminazzjoni bejn is-sessi.   
            
            
               L-objettivi tal-Mekkaniżmu Finanzjarju taż-ŻEE għandhom ikunu segwiti fil-qafas tal-koperazzjoni mill-qrib bejn l-Istati Benefiċjarji u l-Istati tal-EFTA.  
            
            
            
               2.
                     a) L-Istati tal-EFTA għandhom joperaw u jkunu responsabbli għall-implimentazzjoni, inkluż il-ġestjoni u l-kontroll, tal-Fond Globali għal Kooperazzjoni Reġjonali kif stipulat fl-Artikolu 7, paragrafu 1;
            
            
               b) L-Istati tal-EFTA għandhom joperaw u jkunu responsabbli għall-implimentazzjoni, inkluż il-ġestjoni u l-kontroll, tal-Fond tas-Soċjetà Ċivili kif stipulat fl-Artikolu 3, paragrafu 2b) sakemm ma jsirx qbil mod ieħor fil-Memorandum ta' Ftehim kif definit fl-Artikolu 10 paragrafu 3.
            
            
                  
            
            
               3.
                     L-Istati tal-EFTA għandhom jikkonkludu ma’ kull Stat Benefiċjarju, Memorandum ta’ Ftehim li jikkonċerna l-allokazzjoni speċifika rispettiva għall-pajjiż, minbarra l-fondi kif imsemmi fil-paragrafu 2(a), li għandu jistipula qafas ta’ programmar multiannwali u l-istrutturi ta’ ġestjoni u kontroll. 
            
         
         
            
            
                  a) Fuq il-bażi tal-Memoranda ta' Ftehim, l-Istati Benefiċjarji għandhom jissottomettu proposti għal programm speċifi lill-Istati tal-EFTA li għandhom jivvalutaw u japprovaw il-proposti u jikkonkludu ftehimiet ta' għotja mal-Istati Benefiċjarji għal kull programm. Fuq talba espliċita mill-Istati tal-EFTA jew l-Istat benefiċjarju kkonċernat, il-Kummissjoni Ewropea għandha twettaq skrining ta’ proposta għal programm speċifiku qabel l-adozzjoni tagħha, biex tkun żgurata l-kompatibbiltà mal-politika ta’ koeżjoni tal-Unjoni Ewropea.
            
            
            
               b) L-implimentazzjoni ta’ programmi miftiehma għandha tkun ir-responsabbiltà tal-Istati Benefiċjarji li għandhom jipprovdu għal sistema xierqa ta’ ġestjoni u kontroll sabiex jiżguraw sistema soda ta’ implimentazzjoni u mmaniġġjar. 
            
            
            
               c) L-Istati tal-EFTA jistgħu jagħmlu kontrolli skont ir-rekwiżiti interni tagħhom. L-Istati Benefiċjarji għandhom jipprovdu l-assistenza, l-informazzjoni u d-dokumentazzjoni neċessarja kollha għal dan il-għan. 
            
            
            
               d) L-Istati tal-EFTA jistgħu jissospendu finanzjament u jirrikjedu l-irkupru ta' fondi f'każ ta' irregolaritajiet. 
            
            
            
                  e) Fejn xieraq, għandha tkun applikata sħubija fil-preparazzjoni, implimentazzjoni, monitoraġġ u evalwazzjoni tal-kontribuzzjoni finanzjarja sabiex tkun żgurata parteċipazzjoni wiesgħa. Is-sieħba jistgħu ikunu, inter alia, fil-livelli lokali, reġjonali u nazzjonali, kif ukoll fis-settur privat, fis-soċjetà ċivili u sieħba soċjali fl-Istati Benefiċjarji u fl-Istati tal-EFTA. 
            
            
                  
            
            
                  f) Kwalunkwe proġett taħt il-qafas tal-ipprogrammar multiannwali fl-Istati Benefiċjarji jista' jkun implimentat b'kooperazzjoni bejn, inter alia, entitajiet ibbażati fl-Istati benefiċjarji u fl-Istati tal-EFTA, skont ir-regoli applikabbli dwar l-akkwist pubbliku. 
            
            
                  
            
            
               4.
                     L-ispejjeż tal-ġestjoni tal-Istati tal-EFTA għandhom ikunu koperti mill-ammont totali li sar referenza għalih fl-Artikolu 2, paragrafu 1, u ser ikunu speċifikati fid-dispożizzjonijiet għall-implimentazzjoni li saret referenza għalihom fil-paragrafu 5.
            
            
                  
            
            
               5.
                     L-Istati tal-EFTA għandhom jistabbilixxu Kumitat għall-ġestjoni ġenerali tal-Mekkaniżmu Finanzjarju taż-ŻEE. Iktar dispożizzjonijiet għall-implimentazzjoni tal-Mekkaniżmu Finanzjarju taż-ŻEE ser jinħarġu mill-Istati tal-EFTA wara konsultazzjonijiet mal-Istati Benefiċjarji li jistgħu jkunu megħjuna mill-Kummissjoni Ewropea.  L-Istati tal-EFTA ser ifittxu li joħorġu dawn id-dispożizzjonijiet qabel l-iffirmar tal-Memoranda ta' Qbil. 
            
            
               6.
                     L-Istati tal-EFTA għandhom jirrapportaw dwar il-kontribut tagħhom lejn l-objettivi tal-Mekkaniżmu Finanzjarju taż-ŻEE u, kif xieraq, għall-ħdax-il objettivi tematiċi tal-Fondi Strutturali u ta’ Investiment Ewropej 2014-2020
                  1
               . 
            
            
            
               Artikolu 11
            
            
               Fit-tmiem tal-perjodu kif definit fl-Artikolu 2 u mingħajr preġudizzju għad-drittijiet u d-dmirijiet skont il-Ftehim, il-Partijiet Kontraenti, fid-dawl tal-Artikolu 115 tal-Ftehim, ser jirrivedu l-bżonn li jkunu indirizzati d-differenzi ekonomiċi u soċjali fi ħdan iż-Żona Ekonomika Ewropea.
            
         
         
            
               
            
               Anness għall-Protokoll 38C
            
            
            
               Innovazzjoni, Riċerka, Edukazzjoni u Kompetittività 
            
            
               1.Żvilupp tan-Negozju, Innovazzjoni u SMEs 
            
            
               2.Riċerka
            
            
               3.Edukazzjoni, Boroż ta’ Studju, Apprendistati, u Intraprenditorija taż-Żgħażagħ 
            
            
               4.Bilanċ bejn il-Ħajja Privata u x-Xogħol
            
            
            
               Inklużjoni Soċjali, Impjieg taż-Żgħażagħ u Tnaqqis tal-Faqar; 
            
            
               5.Sfidi Ewropej tas-Saħħa Pubblika
            
            
               6.Inklużjoni tar-Roma u Għoti tas-Setgħa
            
            
               7.Tfal u Żgħażagħ f’riskju 
            
            
               8.Parteċipazzjoni taż-Żgħażagħ fis-Suq tax-Xogħol
            
            
               9.Tnaqqis tal-Faqar u Żvilupp Lokali 
            
            
            
               Ambjent, Enerġija, Tibdil fil-Klima u Ekonomija b’Użu Baxx tal-Karbonju
            
            
               1.Ambjent u Ekosistemi
            
            
               2.Enerġija Rinnovabbli, Effiċjenza tal-Enerġija, Sigurtà tal-Enerġija 
            
            
               3.Mitigazzjoni u Adattament għat-Tibdil fil-Klima
            
         
         
            
            
               Kultura, Soċjetà Ċivili, Governanza Tajba, Drittijiet u Libertajiet Fundamentali
            
            
               1.Intraprenditorjat Kulturali, Wirt Kulturali u Kooperazzjoni Kulturali 
            
            
               2.Soċjetà Ċivili
            
            
               3.Governanza Tajba, Istituzzjonijiet Responsabbli, Trasparenza
            
            
               4.Drittijiet tal-Bniedem — Implimentazzjoni Nazzjonali
            
            
            
               Ġustizzja u Affarijiet Interni 
            
            
               1.Asil u Migrazzjoni
            
            
               2.Servizzi Korrezzjonali u Detenzjoni qabel il-Proċess
            
            
               3.Kooperazzjoni Internazzjonali tal-Pulizija u l-Ġlieda kontra l-Kriminalità
            
            
               4.Effettività u Effiċjenza tas-Sistema Ġudizzjarja, it-tisħiħ tal-Istat tad-Dritt
            
            
               5.Vjolenza Domestika u Dik Sessista
            
            
               6.Prevenzjoni tad-Diżastri u Preparatezza Għalihom
            
         
         
            
                  
                     (1)
                  1) It-tisħiħ tar-riċerka, l-iżvilupp teknoloġiku u l-innovazzjoni; 2) it-tisħiħ tal-aċċess għat-teknoloġiji tal-informazzjoni u l-komunikazzjoni, u l-użu u l-kwalità tagħhom 3) it-tisħiħ tal-kompetittività tal-impriżi żgħar u ta’ daqs medju (“SMEs”), tas-settur agrikolu u tas-settur tas-sajd u l-akkwakultura; 4) l-appoġġ tal-bidla lejn ekonomija b’livell baxx ta’ emissjonijiet ta’ karbonju fis-setturi kollha; 5) il-promozzjoni tal-adattament għat-tibdil fil-klima, il-prevenzjoni u l-ġestjoni tar-riskji; 6) il-preservazzjoni u l-ħarsien tal-ambjent u l-promozzjoni tal-effiċjenza tar-riżorsi; 7) il-promozzjoni ta’ trasport sostenibbli u t-tneħħija ta’ ostakoli fl-infrastrutturi tan-netwerks ewlenin; 8) il-promozzjoni tal-impjieg sostenibbli u ta’ kwalità u s-sostenn tal-mobilità tax-xogħol; 9) il-promozzjoni tal-inklużjoni soċjali, il-ġlieda kontra l-faqar u kull diskriminazzjoni; 10) l-investiment fl-edukazzjoni it-taħriġ, u t-taħriġ vokazzjonali għal ħiliet u t-tagħlim tul il-ħajja; 11) it-tisħiħ tal-kapaċità istituzzjonali tal-awtoritajiet pubbliċi u tal-partijiet interessati u amministrazzjoni pubblika effiċjenti;
               
            
      
    ---documentbreak--- NA ---documentbreak--- 
      
         
               IL-KUMMISSJONI EWROPEA
            Brussell, 23.2.2016
            COM(2016) 86 final
            ANNESS
            għall-
            proposta għal Deċiżjoni tal-Kunsill
            dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda
            
               
         
         
            
               FTEHIM 
                  BEJN IR-RENJU TAN-NORVEĠJA U L-UNJONI EWROPEA DWAR MEKKANIŻMU FINANZJARJU NORVEĠIŻ GĦALL-PERJODU 2014-2021
            
            
               Artikolu 1
            
            
               1. Ir-Renju tan-Norveġja jintrabat li jikkontribwixxi għat-tnaqqis tad-disparitajiet ekonomiċi u soċjali fiż-Żona Ekonomika Ewropea u għat-tisħiħ tar-relazzjonjiet tiegħu mal-Istati Benefiċjarji, separatament permezz tal-Mekkaniżmu Finanzjarju Norveġiż fis-setturi ta' prijorità mniżżla fl-Artikolu 3. 
            
            
            
               2. Il-programmi kollha u l-attivitajiet iffinanzjati permezz tal-Mekkaniżmu Finanzjarju Norveġiż 2014-2021 għandhom ikunu bbażati fuq valuri komuni ta’ rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jagħmlu parti minn minoranzi.
            
            
            
               Artikolu 2
            
            
               1. L-ammont totali tal-kontribuzzjoni finanzjarja prevista fl-Artikolu 1 ikun ta’ EUR 1253,7 miljun, li għandu jkun disponibbli biex jiġu kommessi f’porzjonijiet annwali ta’ EUR 179,1 miljun matul il-perjodu ta’ bejn l-1 ta’ Mejju 2014 u t-30 ta' April 2021, inklużi. 
            
            
            
               2. L-ammont totali jikkonsisti minn allokazzjonijiet speċifiċi għall-pajjiż kif speċifikat fl-Artikolu 6 u fond globali għal kooperazzjoni reġjonali kif speċifikat fl-Artikolu 7.
            
            
            
               Artikolu 3
            
            
               1. L-allokazzjonijiet speċifiċi għall-pajjiż għandhom isiru disponibbli għas-setturi ta' prijorità li ġejjin:
            
            
            
               (a)     Innovazzjoni, riċerka, edukazzjoni u kompetittività;
            
            
            
               (b)
                     Inklużjoni soċjali, impjieg taż-żgħażagħ u tnaqqis tal-faqar;
            
            
            
               (c)
                     Ambjent, enerġija, tibdil fil-klima u ekonomija b’użu baxx tal-karbonju;
            
         
         
            
            
               (d)
                     Kultura, soċjetà ċivili, governanza tajba, drittijiet u libertajiet fundamentali;
            
            
            
               (e)
                     Ġustizzja u affarijiet interni.
            
            
            
               L-oqsma tal-programm fi ħdan is-setturi prijoritarji li jiddefinixxu l-objettivi u l-oqsma ta’ appoġġ huma stabbiliti fl-Anness ta’ dan il-Ftehim. 
            
            
            
               2.
                     a) Is-setturi ta' prijorità għandhom, skont il-proċedura msemmija fl-Artikolu 10 paragrafu 3, jintgħażlu, jiġu konċentrati u adattati, skont il-bżonnijiet differenti f'kull Stat Benefiċjarju, fejn jittieħed kont tad-daqs u l-ammont tal-kontribuzzjoni. 
            
            
            
               b) Wieħed fil-mija tal-allokazzjonijiet speċifi għall-pajjiż għandu jitwarrab għal fond għall-Promozzjoni ta' Xogħol Diċenti u Djalogu Tripartitiku, li għandu jsir disponibbli skont il-kriterji ta' distribuzzjoni msemmija fl-Artikolu 6.
            
            
            
               c) Il-kooperazzjoni mas-soċjetà ċivili, il-kooperazzjoni transkonfinali u l-kooperazzjoni ma’ pajjiżi terzi ġirien għandhom jiġu inkoraġġiti.
            
            
            
               Artikolu 4
            
            
               1.
                     Sabiex tinkiseb konċentrazzjoni fuq setturi ta’ prijorità u biex tiġi żgurata implimentazzjoni effiċjenti, f’konformità mal-objettivi ġenerali msemmija fl-Artikolu 1, u filwaqt li titqies l-Istrateġija Ewropa 2020 għal tkabbir intelliġenti, sostenibbli u inklużiv, inkluż enfasi fuq l-impjiegi, prijoritajiet nazzjonali, rakkomandazzjonijiet speċifiċi għal kull pajjiż u Ftehimiet ta’ Sħubija fil-qafas tal-politika ta’ koeżjoni tal-UE konklużi mal-Kummissjoni Ewropea, ir-Renju tan-Norveġja għandu jikkonkludi ma’ kull Stat Benefiċjarju, Memorandum ta’ Ftehim skont l-Artikolu 10, il-paragrafu 3. 
            
            
            
               2.
                     Konsultazzjonijiet mal-Kummissjoni Ewropea isiru fuq livell strateġiku u jinżammu matul in-negozjati tal-Memoranda ta’ Ftehim kif definit fl-Artikolu 10 paragrafu 3, bil-ħsieb li tiġi promossa l-komplementarjetà u sinerġiji mal-politika ta’ koeżjoni tal-UE, kif ukoll jesploraw opportunitajiet għall-applikazzjoni ta’ strumenti finanzjarji biex jiżdied l-impatt tal-kontribuzzjonijiet finanzjarji.
            
            
            
               Artikolu 5
            
            
               1.
                     Il-kontribut mir-Renju tan-Norveġja għandu, fir-rigward ta’ dawk il-programmi taħt l-allokazzjonijiet speċifiċi għall-pajjiż li għalihom l-Istati Benefiċjarji għandhom ikollhom ir-responsabbiltà tal-implimentazzjoni, ma jaqbiżx il-85 fil-mija tal-ispiża tal-programm, sakemm ma jiġix deċiż mod ieħor mir-Renju tan-Norveġja.
            
         
         
            
            
               2.
                     Ir-regoli applikabbli dwar l-għajnuna mill-Istat ser ikunu rrispettati.
            
            
                  
            
            
               3.
                     Ir-responsabbiltà tar-Renju tan-Norveġja għall-proġetti hija limitata li tipprovdi l-fondi skont il-pjan maqbul. Ma hi ser tkun assunta l-ebda responsabbiltà lejn partijiet terzi.
            
            
            
               Artikolu 6
            
            
               L-allokazzjonijiet speċifiċi għall-pajjiż għandhom isiru disponibbli lill-Istati Benefiċjarji li ġejjin: Il-Bulgarija, il-Kroazja, Ċipru, ir-Repubblika Ċeka, l-Estonja, l-Ungerija, il-Latvja, il-Litwanja, Malta, il-Polonja, ir-Rumanija, is-Slovenja u s-Slovakkja skont id-distribuzzjoni li ġejja:
            
            
            
                     
                        Stat Benefiċjarju
                     
                     
                  
                  
                     
                        Fondi (miljuni EUR)
                     
                  
               
                     
                        Il-Bulgarija
                     
                  
                  
                     
                        95.1
                     
                  
               
                     
                        Il-Kroazja
                     
                  
                  
                     
                        46.6
                     
                  
               
                     
                        Ċipru
                     
                  
                  
                     
                        5.1
                     
                  
               
                     
                        Ir-Repubblika Ċeka
                     
                  
                  
                     
                        89.0
                     
                  
               
                     
                        L-Estonja
                     
                  
                  
                     
                        35.7
                     
                  
               
                     
                        L-Ungerija
                     
                  
                  
                     
                        105.7
                     
                  
               
                     
                        Il-Latvja
                     
                  
                  
                     
                        51.9
                     
                  
               
                     
                        Il-Litwanja
                     
                  
                  
                     
                        61.4
                     
                  
               
                     
                        Malta
                     
                  
                  
                     
                        3.6
                     
                  
               
                     
                        Il-Polonja
                     
                  
                  
                     
                        411.5
                     
                  
               
                     
                        Ir-Rumanija
                     
                  
                  
                     
                        227.3
                     
                  
               
                     
                        Is-Slovakkja
                     
                  
                  
                     
                        58.2
                     
                  
               
                     
                        Is-Slovenja
                     
                  
                  
                     
                        17.8
                     
                  
               
            
               Artikolu 7
            
            
               1. 
                     Il-fond globali għal koperazzjoni reġjonali jkun disponibbli għal ammont ta’ EUR 44.75 miljun. Dan jikkontribwixxi biex jintlaħqu l-objettivi tal-Mekkaniżmu Finanzjarju Norveġiż kif definit fl-Artikolu 1.
            
            
            
               2.
                     60 % tal-fond ikun disponibbli għall-promozzjoni tal-impjiegi għaż-żgħażagħ sostenibbli u ta’ kwalità, b’enfasi partikolari fuq l-oqsma li ġejjin:  
            
            
            
               (a) Programmi ta’ mobilità ta’ xogħol u ta’ taħriġ għaż-żgħażagħ, li jiffokaw speċifikament fuq dawk li mhumiex f’impjieg, edukazzjoni jew taħriġ;
            
            
            
               (b) Programmi ta' tagħlim doppju, apprendistat, inklużjoni taż-żgħażagħ
            
            
            
               (c) Il-kondiviżjoni tal-għarfien, l-iskambju tal-aħjar prattiki u t-tagħlim reċiproku bejn l-organizzazzjonijiet / istituzzjonijiet li jipprovdu servizzi favur l-impjieg taż-żgħażagħ.
            
         
         
            
            
               Din il-parti tal-fond tkun disponibbli għal proġetti li jinvolvu Stati Benefiċjarji u Stati Membri oħra tal-UE b’rata ta’ qgħad fost iż-żgħażagħ ogħla minn 25 % (Sena ta’ referenza tal-Eurostat 2013), u tinvolvi mill-inqas żewġ pajjiżi, li fosthom mill-anqas wieħed irid ikun Stat benefiċjarju. Entitajiet Norveġiżi jistgħu jipparteċipaw bħala msieħba.
            
            
            
               3. 
                     40 % tal-fond għandhom ikunu disponibbli għal kooperazzjoni reġjonali f’setturi ta’ prijorità elenkati fl-Artikolu 3, b’mod partikolari l-iskambju ta’ għarfien, skambju politiku tal-aħjar prattiki u l-bini ta’ istituzzjonijiet.
            
            
            
               Din il-parti tal-fond tkun disponibbli għal proġetti li jinvolvu Stati Benefiċjarji u pajjiżi terzi ġirien. Il-proġetti jinvolvu mill-inqas tliet pajjiżi, inklużi mill-inqas żewġ Stati benefiċjarji. Entitajiet Norveġiżi jistgħu jipparteċipaw bħala msieħba.
            
            
            
               Artikolu 8
            
            
               Reviżjoni ta’ nofs it-terminu titwettaq mir-Renju tan-Norveġja sal-2020 bil-għan li jitqassmu mill-ġdid fondi mhux impenjati disponibbli fi ħdan l-allokazzjonijiet lill-Istati Benefiċjarji individwali kkonċernati.  
            
            
            
               Artikolu 9
            
            
               1.
                     Il-kontribuzzjoni finanzjarja prevista fl-Artiklu 1 għandha tkun koordinata mill-qrib mal-kontribuzzjoni mill-Istati tal-EFTA prevista fil-Mekkaniżmu Finanzjarju taż-ŻEE.
            
            
            
               2.
                     B'mod partikolari, ir-Renju tan-Norveġja jiżgura li l-proċeduri ta' applikazzjoni u l-modalitajiet ta' implimentazzjoni jkunu essenzjalment l-istess għaż-żewġ mekkaniżmi finanzjarji msemmija fil-paragrafu preċedenti.
            
            
            
               3.
                     Kwalunkwe bidliet relevanti fil-politika ta' koeżjoni tal-Unjoni Ewropea jkunu kkunsidrati, kif xieraq.
            
            
            
               Artikolu 10
            
            
               Dan li ġej japplika għall-implimentazzjoni tal-Mekkaniżmu Finanzarju tan-Norveġja:
            
            
         
         
            
               1. 
                     L-ogħla grad ta' trasparenza, responsabbilità u kosteffiċjenza jkun applikat fil-fażijiet kollha ta' implimentazzjoni, flimkien mal-prinċipji ta' governanza tajba, sħubija u governanza f'diversi livelli, żvilupp sostenibbli u ugwaljanza u nuqqas ta' diskriminazzjoni bejn is-sessi.
            
            
               L-objettivi tal-Mekkaniżmu Finanzjarju tan-Norveġja ikunu segwiti fil-qafas tal-kooperazzjoni mill-qrib bejn l-Istati Benefiċjarji u r-Renju tan-Norveġja.
            
            
            
               2.
                     Ir-Renju tan-Norveġja jopera u jkun responsabbli għall-implimentazzjoni, inkluż il-ġestjoni u l-kontroll, tal-fondi li ġejjin:
            
            
            
               (a)il-fond globali għall-kooperazzjoni reġjonali kif stipulat fl- Artikolu 7, paragrafu 1;
            
            
            
               (b)fond għall-Promozzjoni ta’ Xogħol Diċenti u d-Djalogu Tripartitiku kif imniżżel fl-Artikolu 3, paragrafu 2b);
            
            
            
               (2)Ir-Renju tan-Norveġja jikkonkludi ma’ kull Stat Benefiċjarju, Memorandum ta’ Ftehim li jikkonċerna l-allokazzjoni speċifika rispettiva għall-pajjiż, minbarra l-fondi kif imsemmi fil-paragrafu 2, li għandu jistipula qafas ta’ programmar multiannwali u l-istrutturi ta’ ġestjoni u kontroll.
            
            
            
                  a) Fuq il-bażi tal-Memoranda ta' Ftehim, l-Istati Benefiċjarji jissottomettu proposti għal programm speċifi lir-Renju tan-Norveġja li jivvaluta u japprova l-proposti u jikkonkludi ftehimiet ta' għotja mal-Istati Benefiċjarji għal kull programm. Fuq talba espliċita mir-Renju tan-Norveġja jew l-Istat benefiċjarju kkonċernat, il-Kummissjoni Ewropea twettaq skrining ta’ proposta għal programm speċifiku qabel l-adozzjoni tagħha, biex tkun żgurata l-kompatibbiltà mal-politika ta’ koeżjoni tal-Unjoni Ewropea.
            
            
            
               b) L-implimentazzjoni ta’ programmi miftiehma tkun ir-responsabbiltà tal-Istati Benefiċjarji li jipprovdu għal sistema xierqa ta’ ġestjoni u kontroll sabiex jiżguraw sistema soda ta’ implimentazzjoni u mmaniġġjar.
            
            
                  
            
            
                  c) Ir-Renju tan-Norveġja jista' jagħmel kontrolli skont ir-rekwiżiti interni. L-Istati Benefiċjarji jipprovdu l-assistenza, l-informazzjoni u d-dokumentazzjoni neċessarja kollha għal dan il-għan. 
            
            
                  
            
            
                  d) Ir-Renju tan-Norveġja jista' jissospendi finanzjament u jirrikjedi l-irkupru ta' fondi f'każ ta' irregolaritajiet.
            
            
            
               e) Fejn xieraq, għandha tkun applikata sħubija fil-preparazzjoni, implimentazzjoni, monitoraġġ u evalwazzjoni tal-kontribuzzjoni finanzjarja sabiex tkun żgurata parteċipazzjoni wiesgħa. Is-sieħba jistgħu jinkludu, inter alia, sieħba mil-livelli lokali, reġjonali u nazzjonali, kif ukoll mis-settur privat, mis-soċjetà ċivili u sħab soċjali fl-Istati Benefiċjarji u fir-Renju tan-Norveġja.
            
         
         
            
            
                  f) Kwalunkwe proġett taħt il-qafas tal-ipprogrammar multiannwali fl-Istati Benefiċjarji jista' jkun implimentat b'kooperazzjoni bejn, inter alia, entitajiet ibbażati fl-Istati benefiċjarji u fir-Renju tan-Norveġja, skont ir-regoli applikabbli dwar l-akkwist pubbliku.
            
            
            
               4.
                     L-ispejjeż tal-ġestjoni tar-Renju tan-Norveġja jkunu koperti mill-ammont totali li sar referenza għalih fl-Artikolu 2, paragrafu 1, u ser ikunu speċifikati fid-dispożizzjonijiet għall-implimentazzjoni li saret referenza għalihom fil-paragrafu 5. 
            
            
                  
            
            
               5.
                     Ir-Renju tan-Norveġja, jew entità maħtura minnu, tkun responsabbli għall-ġestjoni ġenerali tal-Mekkaniżmu Finanzjarju tan-Norveġja. Iktar dispożizzjonijiet għall-implimentazzjoni tal-Mekkaniżmu Finanzjarju tan-Norveġja ser jinħarġu mir-Renju tan-Norveġja wara konsultazzjoni mal-Istati Benefiċjarji li jistgħu jkunu megħjuna mill-Kummissjoni Ewropea. Ir-Renju tan-Norveġja jfittex li joħroġ dawn id-dispożizzjonijiet qabel l-iffirmar tal-Memoranda ta' Qbil. 
            
            
            
               6.
                     Ir-Renju tan-Norveġja jirrapporta dwar il-kontribut tiegħu lejn l-objettivi tal-Mekkaniżmu Finanzjarju tan-Norveġja u, kif xieraq, għall-ħdax-il objettivi tematiċi għall-Fondi Strutturali u ta’ Investiment Ewropej 2014-2020
                  1
               .
            
            
            
               Artikolu 11
            
            
               (1)Dan il-Ftehim jiġi ratifikat jew approvat mill-Partijiet bi qbil mal-proċeduri rispettivi tagħhom.  L-istrumenti ta’ ratifika jew approvazzjoni jiġu depożitati mas-Segretarjat Ġenerali tal-Kunsill tal-Unjoni Ewropea.
            
            
            
               (2)Huwa jidħol fis-seħħ fl-ewwel jum tat-tieni xahar wara li jkun depożitat l-aħħar strumenti ta' ratifika jew ta' approvazzjoni.
            
            
            
               (3)Sa meta jitlestew il-proċeduri msemmija fil-paragrafi 1 u 2, dan il-Ftehim jiġi applikat fuq bażi provviżorja mill-ewwel jum tal-ewwel xahar wara li tkun ġiet depożitata l-aħħar ratifika għal dan il-għan.
            
            
            
               Artikolu 12
            
            
               Dan il-Ftehim, imfassal f’oriġinali wieħed bl-ilsien Bulgaru, Ċek, Kroat, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol, Żvediż, u Norveġiż, bit-test f’kull wieħed minn dawn l-ilsna jkun ugwalment awtentiku, jiġi depożitat mas-Segretarjat Ġenerali tal-Kunsill tal-Unjoni Ewropea, li ser jibgħat kopja ċertifikata lil kull waħda mill-Partijiet għal dan il-Ftehim.
            
            
            
               Magħmul fi Brussell, dan il-jum ...[sena].
            
         
         
            
            
               Għall-Unjoni Ewropea
            
            
            
               Għar-Renju tan-Norveġja
            
            
               ANNESS 
            
            
               GĦALL-FTEHIM BEJN 
            
            
               IR-RENJU TAN-NORVEĠJA U L-UNJONI EWROPEA 
            
            
               DWAR MEKKANIŻMU FINANZJARJU NORVEĠIŻ GĦALL-PERIJODU 2014-2021
            
            
            
            
               Innovazzjoni, Riċerka, Edukazzjoni u Kompetittività 
            
            
            
               1.Żvilupp tan-Negozju, Innovazzjoni u SMEs 
            
            
               2.Riċerka
            
            
               3.Edukazzjoni, Boroż ta’ Studju, Apprendistati, u Intraprenditorija taż-Żgħażagħ 
            
            
               4.Bilanċ bejn il-Ħajja Privata u x-Xogħol
            
            
               5.Djalogu Soċjali — Xogħol Deċenti
            
            
               Inklużjoni Soċjali, Impjieg taż-Żgħażagħ u Tnaqqis tal-Faqar; 
            
            
            
               1.Sfidi Ewropej tas-Saħħa Pubblika
            
         
         
            
               2.Inklużjoni tar-Roma u Għoti tas-Setgħa
            
            
               3.Tfal u Żgħażagħ f’riskju 
            
            
               4.Parteċipazzjoni taż-Żgħażagħ fis-Suq tax-Xogħol
            
            
               5.Tnaqqis tal-Faqar u Żvilupp Lokali 
            
            
               Ambjent, Enerġija, Tibdil fil-Klima u Ekonomija b’Użu Baxx tal-Karbonju
            
            
            
               1.Ambjent u Ekosistemi
            
            
               2.Enerġija Rinnovabbli, Effiċjenza tal-Enerġija, Sigurtà tal-Enerġija 
            
            
               3.Mitigazzjoni u Adattament għat-Tibdil fil-Klima
            
            
               Kultura, Soċjetà Ċivili, Governanza Tajba, Drittijiet u Libertajiet Fundamentali
            
            
            
               1.Intraprenditorjat Kulturali, Wirt Kulturali u Kooperazzjoni Kulturali 
            
            
               2.Soċjetà Ċivili
            
            
               3.Governanza Tajba, Istituzzjonijiet Responsabbli, Trasparenza
            
            
               4.Drittijiet tal-Bniedem — Implimentazzjoni Nazzjonali
            
            
               Ġustizzja u Affarijiet Interni 
            
            
            
               1.Ażil u Migrazzjoni
            
            
               2.Servizzi Korrezzjonali u Detenzjoni qabel il-Proċess
            
            
               3.Kooperazzjoni Internazzjonali tal-Pulizija u l-Ġlieda kontra l-Kriminalità
            
         
         
            
               4.Effettività u Effiċjenza tas-Sistema Ġudizzjarja, it-tisħiħ tal-Istat tad-Dritt
            
            
               5.Vjolenza Domestika u Dik Sessista
            
            
               6.Prevenzjoni tad-Diżastri u Preparatezza Għalihom
            
         
         
            
                  
                     (1)
                  1) It-tisħiħ tar-riċerka, l-iżvilupp teknoloġiku u l-innovazzjoni; 2) it-tisħiħ tal-aċċess għat-teknoloġiji tal-informazzjoni u l-komunikazzjoni, u l-użu u l-kwalità tagħhom 3) it-tisħiħ tal-kompetittività tal-impriżi żgħar u ta’ daqs medju (“SMEs”), tas-settur agrikolu u tas-settur tas-sajd u l-akkwakultura; 4) l-appoġġ tal-bidla lejn ekonomija b’livell baxx ta’ emissjonijiet ta’ karbonju fis-setturi kollha; 5) il-promozzjoni tal-adattament għat-tibdil fil-klima, il-prevenzjoni u l-ġestjoni tar-riskji; 6) il-preservazzjoni u l-ħarsien tal-ambjent u l-promozzjoni tal-effiċjenza tar-riżorsi; 7) il-promozzjoni ta’ trasport sostenibbli u t-tneħħija ta’ ostakoli fl-infrastrutturi tan-netwerks ewlenin; 8) il-promozzjoni tal-impjieg sostenibbli u ta’ kwalità u s-sostenn tal-mobilità tax-xogħol; 9) il-promozzjoni tal-inklużjoni soċjali, il-ġlieda kontra l-faqar u kull diskriminazzjoni; 10) l-investiment fl-edukazzjoni it-taħriġ, u t-taħriġ vokazzjonali għal ħiliet u t-tagħlim tul il-ħajja; 11) it-tisħiħ tal-kapaċità istituzzjonali tal-awtoritajiet pubbliċi u tal-partijiet interessati u amministrazzjoni pubblika effiċjenti;
               
            
      
    ---documentbreak--- NA ---documentbreak--- NA ---documentbreak--- 
      
         
               IL-KUMMISSJONI EWROPEA
            Brussell, 23.2.2016
            COM(2016) 86 final
            ANNESS
            għall-
            proposta għal Deċiżjoni tal-Kunsill
            dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda
            
               
         
         
            
               PROTOKOLL ADDIZZJONALI GĦALL-FTEHIM BEJN IL-KOMUNITÀ EKONOMIKA EWROPEA U R-REPUBBLIKA TAL-IŻLANDA 
            
            
               L-UNJONI EWROPEA
            
            
               u
            
            
               L-IŻLANDA
            
            
            
               WARA LI KKUNSIDRAW il-Ftehim bejn il-Komunità Ekonomika Ewropea u r-Repubblika tal-Iżlanda ffirmat fit-22 ta’ Lulju, 1972, u l-arranġamenti eżistenti għal kummerċ tal-ħut u prodotti tas-sajd bejn l-Iżlanda u l-Komunità,
            
            
               WARA LI KKUNSIDRAW il-Protokoll Addizzjonali mal-Ftehim bejn il-Komunità Ekonomika Ewropea u l-Iżlanda dwar id-dispożizzjonijiet speċjali applikabbli għall-perjodu 2009-2014 għall-importazzjonijiet fl-Unjoni ta' ċerti prodotti tal-ħut u tas-sajd, u b'mod partikolari l-Artikolu 1 tiegħu,
            
            
               WARA LI KKUNSIDRAW il-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda wara l-adeżjoni tar-Repubblika tal-Kroazja mal-Unjoni Ewropea, u partikolarment l-Artikolu 2 tiegħu;
            
            
            
               IDDEĊIDEW LI JIFFINALIZZAW DAN IL-PROTOKOLL:
            
            
               ARTIKOLU 1
            
            
               1. Id-dispożizzjonijiet speċjali applikabbli għal importazzjoni fl-Unjoni Ewropea ta’ ċerti ħut u prodotti tas-sajd li joriġinaw fl-Iżlanda huma stabbiliti f’dan il-Protokoll u fl-Anness tiegħu.Il-kwoti tariffarji annwali bla dazju huma stabbiliti fl-Anness għal dan il-Protokoll. Dawn il-kwoti tariffarji japplikaw mill-jum li fih l-applikazzjoni provviżorja ta' dan il-Protokoll issir effettiva, skont il-proċeduri stabbiliti fil-paragrafu 3 tal-Artikolu 4, sat-30 ta' April 2021. 
            
            
               2. Fi tmiem dan il-perjodu, il-Partijiet Kontraenti se jivvalutaw il-ħtieġa li jinżammu d-dispożizzjonijiet speċjali msemmija fil-paragrafu 1 u, jekk ikun meħtieġ, jirrevedu l-livelli tal-kwoti filwaqt li jitqiesu l-interessi rilevanti kollha.
            
            
            
               ARTIKOLU 2
            
            
               1. Il-kwoti tariffarji jinfetħu mill-jum li fih l-applikazzjoni provviżorja ta' dan il-Protokoll issir effettiva, skont il-proċeduri stabbiliti fil-paragrafu 3 tal-Artikolu 4. 
            
            
               2. Il-volumi bla dazju huma stabbiliti fl-Anness għal dan il-Protokoll. L-ewwel kwota tat-tariffa tkun disponibbli mid-data tal-applikazzjoni provviżorja ta’ dan il-Protokoll sat-30 ta’ April 2017. Mill-1 ta’ Mejju 2017 ’il quddiem, il-kwoti tariffarji sussegwenti se jiġu allokati kull sena mill-1 ta’ Mejju sat-30 ta’ April sal-aħħar tal-perjodu msemmi fl-Artikolu 1 ta’ dan il-Protokoll. 
            
            
               3. Il-volumi tal-kwota ta’ tariffa li jkopru l-perjodu mill-1 ta’ Mejju 2014 sal-applikazzjoni provviżorja ta’ dan il-Protokoll se jkunu allokati proporzjonalment u disponibbli għall-bqija tal-perjodu msemmi fl-Artikolu 1 ta’ dan il-Protokoll.
            
            
         
         
            
               ARTIKOLU 3
            
            
               Ir-regoli tal-oriġini applikabbli għall-kwoti tariffarji mniżżla fl-Anness ta' dan il-protokoll għandhom ikunu dawk stipulati fil-Protokoll 3 tal-Ftehim bejn il-Komunità Ekonomika Ewropea u l-Iżlanda ffirmat fit-22 ta' Lulju 1972.
            
            
               ARTIKOLU 4
            
            
               1. Dan il-Protokoll għandu jiġi ratifikat jew approvat mill-Partijiet bi qbil mal-proċeduri rispettivi tagħhom. L-istrumenti ta’ ratifika jew approvazzjoni għandhom jiġu depożitati mas-Segretarjat Ġenerali tal-Kunsill tal-Unjoni Ewropea.
            
            
               2. Huwa jidħol fis-seħħ fl-ewwel jum tat-tieni xahar wara li jkun depożitat l-aħħar strument ta' ratifika jew ta' approvazzjoni.
            
            
               3. Sakemm jitwettqu l-proċeduri msemmija fil-paragrafi 1 u 2 ta’ dan l-Artikolu, dan il-Protokoll jiġi applikat fuq bażi proviżorja mill-ewwel jum tat-tielet xahar wara li jsir id-depożitu tal-aħħar notifika għal dan l-iskop.
            
            
            
            
               ARTIKOLU 5
            
            
               Dan il-Protokoll, imħejji f’oriġinal wieħed bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol, Svediż u l-Iżlandiż, bit-test f’kull wieħed minn dawn l-ilsna jkun ugwalment awtentiku, jiġi ddepożitat mas-Segretarjat Ġenerali tal-Kunsill tal-Unjoni Ewropea, li ser jibgħat kopja ċċertifikata lil kull waħda mill-Partijiet. 
            
            
            
               Magħmul fi Brussell, dan il-jum ...tal-2016. 
            
            
            
               Għall-Unjoni Ewropea
            
            
            
               Fyrir Ísland
            
            
               ANNESS
            
            
            
               DISPOŻIZZJONIJIET SPEĊJALI MSEMMIJA FL-ARTIKOLU 1 TAL-PROTOKOLL
            
            
         
         
            
               Addizzjonalment għall-kwoti tariffarji mingħajr dazju permanenti eżistenti, l-Unjoni Ewropea se tiftaħ il-kwoti tariffarji annwali mingħajr dazju li ġejjin għall-prodotti li joriġinaw mill-Iżlanda:
            
            
            
                     
                        Kodiċi tan-NM
                     
                  
                  
                     
                        Deskrizzjoni tal-prodotti
                     
                  
                  
                     
                        Volum annwali (1.5-30.4) tal-kwota tariffarja f'piż nett sakemm mhux speċifikat mod ieħor *
                     
                  
               
                     
                        0303 51 00
                     
                  
                  
                     
                        Aringi tal-ispeċi Clupea harengus u Clupea pallasii, iffriżati, eskluż il-fwied u l-bajd (1)
                     
                  
                  
                     
                        950 tunnellata
                     
                  
               
                     
                        0306 15 90
                     
                  
                  
                     
                        Awwisti Norveġiżi ffriżati (Nephrops norvegicus)
                     
                  
                  
                     
                        1000 tunnellata 
                     
                  
               
                     
                        0304 49 50
                     
                  
                  
                     
                        Flettet ta’ skorfon (Sebastes spp.), friski jew imkessħin
                     
                  
                  
                     
                        2000 tunnellata 
                     
                  
               
                     
                        1604 20 90
                     
                  
                  
                     
                        Preparazzjonijiet oħra ta’ ħut
                     
                  
                  
                     
                        2500 tunnellata
                     
                  
               
                     
                        (1) Il-benefiċċju tal-kwota tariffarja mhux se jingħata lill-merkanzija ddikjarata għar-rilaxx għal ċirkolazzjoni libera fil-perjodu bejn il-15 ta' Frar u l-15 ta' Ġunju.
                     
                  
               
            
                * Il-kwantitajiet għandhom jiżdiedu f’konformità mal-Artikolu 2.3 tal-Protokoll Addizzjonali.
            
         
         
      
    ---documentbreak--- NA ---documentbreak--- NA ---documentbreak--- NA ---documentbreak--- 
      
         
               IL-KUMMISSJONI EWROPEA
            Brussell, 23.2.2016
            COM(2016) 86 final
            ANNESS
            għall-
            proposta għal Deċiżjoni tal-Kunsill
            dwar il-konklużjoni ta’ Ftehim bejn l-Unjoni Ewropea, l-Iżlanda, il-Prinċipat tal-Liechtenstein u r-Renju tan-Norveġja dwar Mekkaniżmu Finanzjarju taż-ŻEE 2014-2021, il-Ftehim bejn ir-Renju tan-Norveġja u l-Unjoni Ewropea dwar Mekkaniżmu Finanzjarju Norveġiż għall-perjodu 2014-2021, il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja u l-Protokoll Addizzjonali għall-Ftehim bejn il-Komunità Ekonomika Ewropea u l-Iżlanda
            
               
         
         
            
               PROTOKOLL ADDIZZJONALI GĦALL-FTEHIM BEJN IL-KOMUNITÀ EKONOMIKA EWROPEA U R-RENJU TAN-NORVEĠJA 
            
            
               L-UNJONI EWROPEA 
            
            
            
               u 
            
            
            
               R-RENJU TAN-NORVEĠJA 
            
            
            
               WARA LI KKUNSIDRAW il-Ftehim bejn il-Komunità Ekonomika Ewropea u r-Renju tan-Norveġja ffirmat fl-14 ta’ Mejju 1973, minn hawn ’il quddiem imsejjaħ "il-Ftehim", u l-arranġamenti eżistenti għal kummerċ fil-ħut u fi prodotti tas-sajd bejn in-Norveġja u l-Komunità,
            
            
            
               WARA LI KKUNSIDRAW il-Protokoll Addizzjonali mal-Ftehim bejn il-Komunità Ekonomika Ewropea u r-Renju tan-Norveġja dwar id-dispożizzjonijiet speċjali applikabbli għall-perjodu 2009-2014 għall-importazzjonijiet fl-Unjoni ta' ċerti prodotti tal-ħut u tas-sajd, u b'mod partikolari l-Artikolu 1 tiegħu,
            
            
            
               WARA LI KKUNSIDRAW il-Protokoll Addizzjonali għall-Ftehim bejn il-Komunità Ekonomika Ewropea u r-Renju tan-Norveġja wara l-adeżjoni tal-Repubblika tal-Kroazja mal-Unjoni Ewropea, u partikolarment l-Artikolu 2 u 3 tiegħu; 
            
            
            
               IDDEĊIDEW LI JIFFINALIZZAW DAN IL-PROTOKOLL:
            
            
               ARTIKOLU 1
            
            
               1.Id-dispożizzjonijiet speċjali applikabbli għal importazzjoni fil-Komunità ta’ ċerti ħut u prodotti tas-sajd li joriġinaw fin-Norveġja huma stabbiliti f’dan il-Protokoll u fl-Anness tiegħu. 
            
            
               2.Il-kwoti tariffarji annwali bla dazju huma stabbiliti fl-Anness għal dan il-Protokoll. Dawn il-kwoti se jkopru l-perjodu mill-1 ta’ Mejju 2014 sat-30 ta’ April 2021. Il-livelli ta’ kwota se jkunu riveduti sal-aħħar tal-perjodu waqt li jitqiesu l-interessi rilevanti kollha.
            
            
            
               ARTIKOLU 2
            
         
         
            
               1.Il-kwoti tariffarji jinfetħu mill-jum li fih l-applikazzjoni provviżorja ta' dan il-Protokoll issir effettiva, skont il-proċeduri stabbiliti fil-paragrafu 3 tal-Artikolu 5. 
            
            
               2.L-ewwel kwota tat-tariffa tkun disponibbli mid-data tal-applikazzjoni provviżorja ta’ dan il-Protokoll sat-30 ta’ April 2017. Mill-1 ta’ Mejju 2017 ’il quddiem, il-kwoti tariffarji sussegwenti se jiġu allokati kull sena mill-1 ta’ Mejju sat-30 ta’ April sal-aħħar tal-perjodu msemmi fl-Artikolu 1 ta’ dan il-Protokoll. 
            
            
               3.Il-volumi tal-kwota ta’ tariffa li jkopru l-perjodu mill-1 ta’ Mejju 2014 sal-applikazzjoni provviżorja ta’ dan il-Protokoll se jkunu allokati proporzjonalment u disponibbli għall-bqija tal-perjodu msemmi fl-Artikolu 1 ta’ dan il-Protokoll. 
            
            
            
               Artikolu 3
            
            
               In-Norveġja għandha tieħu l-passi meħtieġa biex tiżgura l-kontinwazzjoni tal-arranġamenti li jippermettu t-tranżitu ħieles tal-ħut u l-prodotti tas-sajd li jaslu fin-Norveġja minn bastimenti li jtajru l-bandiera ta' Stat Membru tal-Unjoni Ewropea. 
            
            
            
               Meta jitqies il-perjodu mill-1 ta’ Mejju 2014 għall-applikazzjoni proviżorja ta’ dan il-Protokoll meta l-arranġament ta’ tranżitu kien għadu mhux fis-seħħ, l-arranġament għandu japplika għal seba’ snin minn dak il-jum li fih l-applikazzjoni provviżorja ta’ dan il-Protokoll issir effettiva. 
            
            
            
               Artikolu 4
            
            
               Ir-regoli tal-oriġini applikabbli għall-kwoti tariffarji mniżżla fl-Anness ta' dan il-protokoll għandhom ikunu dawk stipulati fil-Protokoll 3 tal-Ftehim bejn il-Komunità Ekonomika Ewropea u r-Renju tan-Norveġja ffirmat fl-14 ta' Mejju 1973. 
            
            
            
               ARTIKOLU 5 
            
            
               1.Dan il-Protokoll għandu jiġi ratifikat jew approvat mill-Partijiet bi qbil mal-proċeduri rispettivi tagħhom. L-istrumenti ta’ ratifika jew approvazzjoni għandhom jiġu depożitati mas-Segretarjat Ġenerali tal-Kunsill tal-Unjoni Ewropea. 
            
            
               2.Huwa se jidħol fis-seħħ fl-ewwel jum tat-tieni xahar wara li jkun depożitat l-aħħar strument ta' ratifika jew ta' approvazzjoni. 
            
            
               3.Sakemm jitwettqu l-proċeduri msemmija fil-paragrafi 1 u 2 ta’ dan l-Artikolu, dan il-Protokoll jiġi applikat fuq bażi proviżorja mill-ewwel jum tat-tielet xahar wara li jsir id-depożitu tal-aħħar notifika għal dan l-iskop.
            
            
            
               ARTIKOLU 6
            
            
               Dan il-Protokoll, imħejji f’oriġinal wieħed bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol, Svediż u Norveġiż, bit-test f’kull wieħed minn dawn l-ilsna jkun ugwalment awtentiku, jiġi ddepożitat mas-Segretarjat Ġenerali tal-Kunsill tal-Unjoni Ewropea, li ser jibgħat kopja ċċertifikata lil kull waħda mill-Partijiet. 
            
            
         
         
            
               Magħmul fi Brussell, illum il-…tal-2016
            
            
            
               Għall-Unjoni Ewropea
            
            
            
               Għar-Renju tan-Norveġja
            
            
               
            
               Anness 
            
            
               DISPOŻIZZJONIJIET SPEĊJALI MSEMMIJA FL-ARTIKOLU 1 TAL-PROTOKOLL 
            
            
               Addizzjonalment għall-kwoti tariffarji mingħajr dazju permanenti eżistenti, l-Unjoni Ewropea se tiftaħ il-kwoti tariffarji annwali mingħajr dazju li ġejjin għall-prodotti li joriġinaw min-Norveġja: 
            
            
            
                     
                        Kodiċi tan-NM 
                     
                  
                  
                     
                        Deskrizzjoni tal-prodotti 
                     
                  
                  
                     
                        Volum annwali (01.05-30.04) tal-kwota tariffarja f'piż nett sakemm mhux speċifikat mod ieħor *
                     
                  
               
                     
                        0303 19 00
                     
                  
                  
                     
                        Salmonidae ffriżat ieħor
                     
                  
                  
                     
                        2,000 tunnellata
                     
                  
               
                     
                        0303 51 00 
                     
                  
                  
                     
                        Aringi tal-ispeċi Clupea harengus u Clupea pallasii, iffriżati, eskluż il-fwied u l-bajd
                           1
                        ,
                     
                  
                  
                     
                        26,500 tunnellata 
                     
                  
               
                     
                        0303 54 10 
                     
                  
                  
                     
                        Kavalli tal-ispeċi Scomber scombrus u Scomber japonicus, iffriżati, eskluż il-fwied u l-bajd
                           2
                        ,
                     
                  
                  
                     
                        25,000 tunnellata 
                     
                  
               
                     
                        Ex 0304 89 49
                           Ex 0304 99 99
                     
                  
                  
                     
                        Kavalli, fletti ffriżati u faldi ffriżati
                     
                  
                  
                     
                        11,300 tunnellata
                     
                  
               
                     
                        0303 55 30
                     
                     
                     
                        Ex 0303 55 90
                     
                     
                     
                        0303 56 00
                     
                     
                        0303 69 90
                     
                     
                        0303 82 00
                     
                     
                        0303 89 55
                     
                     
                        0303 89 90
                     
                  
                  
                     
                        Sawrell taċ-Ċile (Trachurus murphyi), friżat
                     
                     
                        Ħut ieħor, iffriżat, għajr sawrella kaħla (scad) (Caranx trachurus)
                     
                     
                     
                        Cobia (Rachycentron canadum)
                     
                     
                        Ħut ieħor, iffriżat
                     
                     
                        Raj (Rajidae)
                     
                     
                        Awrat (Sparus aurata)
                     
                     
                        Ħut ieħor, iffriżat 
                     
                     
                        il-prodotti kollha ħlief fwied u bajd
                     
                  
                  
                     
                        2,200 tunnellata
                     
                  
               
                     
                        0304 86 00
                     
                     
                     
                        Ex 0304 99 23 
                     
                     
                     
                  
                  
                     
                        Flettet friżati tal-aringa tal-ispeċi Clupea harengus u Clupea pallasii.
                     
                     
                        Biċċiet iffriżati tal-aringa tal-ispeċi Clupea harengus u Clupea pallasii
                           3
                        .
                     
                  
                  
                     
                        55,600 tunnellata 
                     
                  
               
                     
                     
                        Ex 0304 49 90
                     
                     
                        Ex 0304 59 50
                     
                  
                  
                     
                        Flettet friski tal-aringa tal-ispeċi Clupea harengus u Clupea pallasii.
                     
                     
                        Biċċiet friski tal-aringa tal-ispeċi Clupea harengus u Clupea pallasii.
                     
                  
                  
                     
                        9,000 tunnellata
                     
                  
               
                     
                        Ex 1605 21 10
                     
                     
                        Ex 1605 21 90
                     
                     
                        Ex 1605 29 00 
                     
                     
                     
                  
                  
                     
                        Gambli u gambli kbar, imqaxxrin u ffriżati, preparati jew preservati
                     
                  
                  
                     
                        7,000 tunnellata
                     
                  
               
                     
                        Ex 1604 12 91
                     
                     
                        Ex 1604 12 99 
                     
                  
                  
                     
                        Aringa, imħawra u/ jew ippriservata fil-ħall, fis-salmura
                     
                  
                  
                     
                        11,400 tunellata netti mingħajr likwidi.
                     
                  
               
                     
                        0305 10 00
                     
                  
                  
                     
                        Dqiq, pasti u gerbub ta’ ħut, tajbin għal konsum uman
                     
                  
                  
                     
                        1,000 tunnellata
                     
                  
               
            
               * Il-kwantitajiet għandhom jiżdiedu f’konformità mal-Artikolu 2.3 tal-Protokoll Addizzjonali.
            
         
         
            
                  
                     (1)
                  Il-benefiċċju tal-kwota tariffarja mhux se jingħata lill-merkanzija ddikjarata għar-rilaxx għal ċirkolazzjoni libera fil-perjodu bejn il-15 ta' Frar u l-15 ta' Ġunju. 
               
               
                  
                     (2)
                  Il-benefiċċju tal-kwota tariffarja mhux se jingħata lill-merkanzija ddikjarata għar-rilaxx għal ċirkolazzjoni libera fil-perjodu bejn il-15 ta' Frar u l-15 ta' Ġunju. 
               
               
                  
                     (3)
                  Il-benefiċċju tal-kwoti tat-tariffa mhux se jingħata għal oġġetti tan-NM kodiċi 0304 99 23 dikjarati għar-rilaxx għaċ-ċirkolazzjoni ħielsa matul il-perjodu mill-15 ta' Frar sal-15 ta' Ġunju.